**Az MPDSZ 2020. évi Tisztújító Közgyűlésének újbóli összehívása**

 (aktualizált változat)

Kedves Barátaim! Öregdiáktársaim!

A Magyar Piarista Diákszövetség Választmányának döntése alapján Szövetségünk ez évi rendes, májusról kényszerűen elhalasztott – egyben tisztújító – közgyűlését **2020. szeptember 19-én, szombat délelőtt 9 órára** összehívom. Helyszíne a Duna-parti Piarista kápolna (Budapest, V. Piarista utca 1.).

A fenti időpontban megállapított esetleges határozatképtelenség esetén a közgyűlést ugyanezen a napon, azonos napirendi pontokkal **10 órára** hívom össze. Ez a megismételt közgyűlés már a megjelentek számától függetlenül határozatképesnek minősül.

A közgyűlés napirendje a korábban kiadottal ellentétben az idén mégsem lesz rendhagyó, tehát elhagytam az előző meghívóváltozatokban szereplő, most mégis elmaradó napirendi pontokra vonatkozó szövegrészeket. Ezek olyan pontokat tartalmaztak, amelyek attól függtek, hogy az augusztus végén tartott választmányi ülés hogyan dönt javaslatomról, amely a Választmány működésének 31 év utáni megreformálásáról szólt. A javaslatom – *elfogadása esetén* – az Alapszabály módosítását kívánta volna meg, s ebben az esetben a tisztújítás már a módosított szabályok szerint történt volna. Ennek legfontosabb eleme az lett volna, hogy **megszűnt volna a közgyűlés joga**, hogy a Választmányba tagokat válasszon. Az augusztus 29-én tartott – egyébként nem határozatképes – választmányi ülés nem fogadta el javaslatomat, így most minden a hagyományos keretek között zajlik. A közgyűlésen bejelentjük egy Munkacsoport felállítását, amelynek feladata a szervezeti és működési megújulás kereteinek kidolgozása és a vonatkozó jogi dokumentumok előállítása.

A közgyűlés napirendje:

1. Szentmise (Ruppert József SchP)
2. Megnyitó, üdvözlés, a közgyűlés tisztségviselőinek megválasztása.
3. A napirend elfogadása.
4. Kitüntetések átadása.
5. Az írásbeli beszámolók szóbeli kiegészítése, vita és határozathozatal.
	1. elnöki beszámoló
	2. főtitkári beszámoló
	3. választmányi elnöki beszámoló.
6. Az MPDSz 2019. évi pénzügyi beszámolójának, közhasznúsági jelentésének és a Felügyelő Bizottság jelentésének ismertetése, vita és határozathozatal.
7. Az MPDSz 2020. évi költségvetésének ismertetése, vita és határozathozatal.
8. A jelenlegi Elnök, az Elnökség, az FB és a Választmány mandátuma lejártának bejelentése.
9. A Jelölőbizottság javaslatának ismertetése az elnökjelölt(ek)nek, a Felügyelő Bizottság elnökének és a Választmányba szavazással kerülő jelölteknek személyére; helyszíni javaslatok megtétele, határozathozatal a jelölőlista véglegesítéséről.
10. Az elnökjelölt(ek) rövid bemutatkozása.
11. A Szavazatszámláló Bizottság megválasztása.
12. Titkos szavazás az Elnök, az FB elnök és a Választmány tagjainak személyére.
13. Szavazatszámlálás.
14. A szavazás eredményének ismertetése.
15. Az MPDSZ megválasztott Elnökének köszöntője és zárszava.

Budapest, 2020. szeptember 4. Várgedő Tamás s.k.

a leköszönő Választmány elnöke